มันนี่ทูเดย์
ไทยพาณิชย์จ่ายเงินผ่าน LINE Pay
3 ก.พ. 2559

ไทยพาณิชย์จ่ายเงินผ่าน LINE Pay
ธนาคารไทยพาณิชย์ แจ้งว่า ธนาคารได้เปิดบริการโอนเงิน จ่ายเงินผ่านกระเป๋าเงิน LINE Pay เพื่ออำนวยความสะดวกให้ลูกค้าธนาคารผู้ใช้ LINE ในการชำระเงินซื้อสินค้าและบริการจาก LINE โดยไทยพาณิชย์เป็นธนาคารแห่งเดียวที่สามารถทำรายการไดเร็กเดบิตเติมเงินสู่กระเป๋าเงิน LINE Pay ได้อย่างครบวงจรจากแอพพลิเคชั่น LINE Pay บนหน้าจอมือถือ ซึ่งเป็นวิธีที่ง่ายและสะดวกที่สุด รวมถึงให้บริการช่องทางการเติมเงินอื่นๆ ผ่านทางตู้เอทีเอ็ม ออนไลน์และโมบายแบงก์กิ้งอีกด้วย
บสก.ขนคอนโด 5 แสนบาทออกขาย 
นายสมพร มูลศรีแก้ว รองกรรมการผู้จัดการใหญ่ บริษัทบริหารสินทรัพย์ กรุงเทพพาณิชย์ (บสก.) เปิดเผยว่า ในเดือนมี.ค.นี้ บสก.จะเปิดโครงการสบายคอนโดเฟส 2 เพื่อนำคอนโดมิเนียมตกแต่งพร้อมอยู่ ราคาถูก มาเสนอขายให้กับกลุ่มลูกค้าที่มีรายได้น้อยในโครงการบ้านประชารัฐจำนวน 500 ยูนิต ราคาประมาณห้องละ 5 แสนบาท ผู้ซื้อจะต้องวางเงินจอง 3,000-5,000 บาท และผ่อนประมาณเดือนละ 3,000 บาท โดยดอนโดมิเนียมที่นำมาขายจะอยู่เขตกรุงเทพฯ รอบนอกและปริมณฑล นอกจากนี้ บสก.ได้นำที่อยู่อาศัยราคาไม่เกิน 2 ล้านบาท ออกมาจำหน่าย โดยลูกค้าที่ซื้อทรัพย์ตั้งแต่วันที่ 14-29 ก.พ.นี้ จะได้รับฟรีค่าโอน